# Rockabilly

El rockabilly és un gènere musical, producte de la fusió de les músiques afroamericana i country, interpretat en els seus inicis per cantants blancs del sud dels Estats Units i que va tenir el seu auge a mitjans dels anys cinquanta del segle xx.

## Orígens

S'inspira en el blues i es basa en el bluegrass. Carl Perkins, un dels seus intèrprets, el va descriure com un "blues amb un ritme country". Primordialment, va ésser un gènere masculí i les seues figures clau foren el mateix Perkins, Gene Vincent, Eddie Cochran i Elvis Presley. Segons P. Guralnick, aquest gènere musical va començar i va acabar amb Elvis Presley, però la seua influència és patent encara avui dia. Tot i que, inicialment, fou un estil nord-americà, el rockabilly fou recollit pels seguidors britànics, especialment pels teddy boys, la qual cosa és un exemple d'apropiació transnacional.

## Característiques

Tendia a constituir-se en un gènere rígid i estrictament definit, amb la imitació com a essència (si més no, durant els anys cinquanta): "El seu ritme era nerviosament accelerat, accentuat en el temps feble, i l'impulsava un baix elèctric característicament palmat. El so sempre era net, mai confús, amb una mena de primesa i energia maníaca a càrrec de la sòlida guitarra solista de Scotty Moore o del piano de Jerry Lee Lewis. Més endavant, el so es va reforçar amb una utilització generosa de l'eco". Posteriorment, el rockabilly va continuar amb intèrprets de finals dels cinquanta i dels seixanta com Roy Orbison i els Everly Brothers, i durant els anys vuitanta amb grups com els Stray Cats.

## Influències

Va exercir la seua influència en l'obra de molts intèrprets de rock'n'roll (incloent-hi els primers The Beatles) i també en bandes punk dels setanta com The Clash. A la dècada dels vuitanta, les bandes a l'estil dels The Blasters, The Cramps i Jason and the Scorchers van tocar un estil de rock infós amb elements de rockabilly, country i punk.

## Músics de rockabilly

* Elvis Presley
* Jerry Lee Lewis
* Carl Perkins
* Wanda Jackson
* Chris Isaak
* Johnny Burnette

## Discografia

* The Blasters, "Marie Marie" (c. 1981).
* The Blasters Collection (Slash/Wb, 1990).
* Rock This Town: Rockabilly Hits, vols. 1 i 2 (Rhino, 1991).
* Elvis Presley, The Complete Sun Sessions (RCA, 1987).

## Referències

* ↑ Gracyk, T., 2001. I Wanna Be Me: Rock Music and the Politics of Identity. Filadèlfia: Temple University Press. Pàgs. 1116-1119.
* ↑ Guralnick, P., 1989. Feel Like Going Home. Londres: Omnibus Press. Pàg. 68.
* 1 2 Shuker, Roy, 2009. Rock total: todo lo que hay que saber. Ed. Ma Non Troppo, Barcelona. Pàgs. 265-266. ISBN 9788496924666.

## Bibliografia

* Guralnick, P., 1992. "Rockabilly", a DeCurtis, A. i Henke, J. (eds.). The Rolling Stone Illustrated History of Rock and Roll. 3a edició. Nova York: Random House, pàgs. 67-72.
* Morrison, Craig, 1996. Go Cat Go!: Rockabilly Music and its Makers. Illinois. University of Illinois Press. ISBN 0-252-06538-7.

## Enllaços externs

* A Discography of Country Rock & Roll and Related Records, 1951-1964 (anglès)
* Rockabilly Hall of Fame Arxivat 2016-01-10 a Wayback Machine. (anglès)
* Calafell, capital europea del Rockabilly